ddrg/super_eurlex huggingface dataset:
4.9

ETSK katsoo, että lainojen ennenaikainen takaisinmaksu on keskeinen säännös direktiivissä, sillä sen tarkoituksena on edistää markkinoiden kilpailukykyä ja vaikuttaa ylivelkaantumiseen, ja komitea arvostaa ehdotuksen yleisiä tavoitteita. ETSK korostaa kuitenkin, että kuluttajaluottodirektiivin tekstiä on tarkistettava, jotta i) helpotetaan aidosti tämän oikeuden käyttöä ja ii) vältetään riita-asiat, joita on syntynyt ”kaikkien kustannusten” määritelmästä.
1.8

Tekoäly on luonteeltaan maailmanlaajuista, mutta tekoälyn hyödyntämisen mittakaavalla on merkitystä: mittakaava on yksi siihen suoraan vaikuttavista tekijöistä. Koordinoitu suunnitelma, jolla jäsenvaltiot nostetaan tekoälyä koskevan maailmanlaajuisen kehyksen keskeisiksi toimijoiksi, on eurooppalaisen tekoälystrategian kulmakivi.
4.15

Sen jälkeen kun kestävän kaupunkiliikenteen suunnitelmaa koskevat suuntaviivat julkaistiin vuonna 2013, komissio on rahoittanut satojen eurooppalaisten kaupunkien kaupunkiliikennesuunnitelmia EU-varoin (esimerkiksi Civitas-aloitteen kautta) kestävien kaupunkiliikennemuotojen tasapainoisen ja yhdennetyn kehityksen varmistamiseksi. Tästä on osoituksena se, että kestävän kaupunkiliikenteen suunnitelmien käyttöönotto on johtanut vaikuttaviin ja laaja-alaisiin tuloksiin. On tärkeää huomata, että tässä noudatetaan osallistavaa lähestymistapaa, joka perustuu prosessin ytimessä olevien tahojen tarpeisiin. Kaupunkiliikenteen kokonaisvaltainen ja kestävyysajattelun mukainen suunnittelu on osoittautunut tehokkaaksi keinoksi ratkaista ilmasto-, energia- ja ympäristöhaasteita. ETSK kannustaa käynnistämään eurooppalaisen aloitteen, joka vaikuttaa tarpeelliselta sellaisten kansallisten kehysten luomiseksi unionin jäsenvaltioihin, joiden puitteissa voidaan laatia ja toteuttaa kestäviä kaupunkiliikennesuunnitelmia ja käyttää niitä kaupunkiliikenteen pääasiallisina strategisina suunnitteluvälineinä.
3.3

Koska tämä asetus antaa kansalaisille mahdollisuuden hyötyä paremmasta rajatylittävästä oikeussuojan saatavuudesta, ETSK katsoo, että siinä on myös puututtava erityisesti jäsenvaltioiden valmiuksien vahvistamiseen ja yhdenmukaistamiseen oikeudellisen yhteistyön alalla. Tämä alkaa e-CODEX-järjestelmää tukevasta digitaalisesta ekosysteemistä, jonka on mahdollistettava yhteentoimiva ja yhteenliitetty ympäristö. ETSK huomauttaa, että tietotekniikan käyttöönotto EU:n oikeuslaitoksissa on tähän mennessä ollut vaihtelevaa. ETSK kehottaakin tiivistämään kansallisten oikeusviranomaisten välistä yhteistyötä ja lähentämään eri tasoja EU:ssa ottaen täysin huomioon kansallisten järjestelmien erityispiirteet, myös eri toimijoiden roolit ja vastuut. Teknisellä tasolla on tarpeen taata, että jäsenvaltioissa on sama automaation aste ja tekniset valmiudet käsitellä ja säilyttää suuria sähköisiä asiakirjoja sekä yhdistää palveluntarjoajat erittäin turvallisesti toisiinsa.
1.1.

ETSK katsoo, että vaikka markkinoiden avaamisessa ja teknisessä yhdenmukaistamisessa on tapahtunut paljon niiden 30 vuotta kestäneen vapauttamisen aikana, sekä sääntelyn että toimintakulttuurin tasolla on vielä paljon tehtävää. Toimenpiteissä on kiinnitettävä enemmän huomiota sosiaalilainsäädännön kehittämiseen, mukauttamiseen ja tehokkaaseen täytäntöönpanoon, ja niiden avulla on pyrittävä paitsi saavuttamaan komission kestävän ja älykkään liikkuvuuden strategiassa kaavailtu markkinaosuuden kasvu myös parantamaan ekologista ja sosiaalista kestävyyttä.
Samasta syystä Euroopan komissio on ryhtynyt toimenpiteisiin, joilla autetaan korjaamaan sosiaalisia ja taloudellisia vahinkoja, vauhditetaan elpymistä Euroopassa sekä suojellaan ja luodaan työpaikkoja, ja se on esitellyt uuden elpymistä tukevan Next Generation EU -välineen ( 8 )
2.5

Ehdotetussa asetuksessa annetaan takeet yksityisyyden ja henkilötietojen suojasta seuraavasti: — Käsittelyn on oltava oikeasuhtaista ja rajoituttava vakiintuneisiin teknologioihin, joita henkilöiden välisen numeroista riippumattoman viestintäpalvelun tarjoajat ovat tavanomaisesti käyttäneet tätä tarkoitusta varten ennen asetuksen voimaantuloa. — Käytettävän teknologian on oltava alalla käytetyn uusimman teknologian mukaista ja mahdollisimman vähän yksityisyyteen puuttuvaa. — Käytettävän teknologian on itsessään oltava riittävän luotettavaa, virhetasoa on rajoitettava mahdollisimman pitkälle ja mahdolliset virheet on korjattava viipymättä. — ”Lasten houkuttelemisen” havaitsemiseen käytetään vain ”keskeisten indikaattorien” teknologiaa. — Käsittely rajoittuu siihen, mikä on ehdottoman välttämätöntä tätä tarkoitusta varten. — Käsitellyt tiedot poistetaan välittömästi, jollei verkossa tapahtuvaa lasten seksuaalista hyväksikäyttöä ole havaittu. — Palveluntarjoajan on julkaistava vuosittain raportti asiaan liittyvästä käsittelystä.
3.13

Koulutuksen painottaminen näkyy koko strategiassa – ja se todella on avainasemassa, kun pyritään varmistamaan järjestelmien sujuva toiminta ja turvaamaan uhrien oikeudet. Jos kuitenkin otetaan huomioon tietynlaisten rikosten, etenkin viharikosten, kyberrikosten, sukupuoleen perustuvan väkivallan tai lapsiin kohdistuvien rikosten, vaikutukset, koulutustoimia on oltava saatavilla myös muille kuin oikeusviranomaisille ja poliisille. Olisi myös painotettava ensimmäisen vaiheen työntekijöiden – jotka saattavat olla sosiaalityöntekijöitä, opettajia, lastensuojelun henkilökuntaa, vastaanottajia tai maahanmuuttajien säilöönoton henkilökuntaa tai rajapoliiseja – taitojen kehittämistä. Näin on etenkin silloin, kun on kyse erilaisista ryhmistä koostuvista muuttovirroista, myös erilaisten ryhmien sääntöjenvastaisesta muuttoliikkeestä jäsenvaltioiden välillä, kun on olemassa hyväksikäytön riski tai kun ilmoituksia väkivallasta rajoilla ja turvapaikkaa hakevien vastaanottolaitoksissa tulee yhä useammin.
2.4

ETSK haluaa kuitenkin korostaa eräitä siementen tuotantomenetelmiin liittyviä teknisiä näkökohtia, joissa on eroja Ukrainan ja Euroopan unionin välillä. Ne liittyvät muun muassa kasvinsuojeluaineiden käyttöön: ukrainalaisilla tuottajilla on käytettävissään laajempi valikoima kasvinsuojeluaineita kuin Euroopan unionin tuottajilla, ja ne saavat käyttää tiettyjä Euroopan unionissa kiellettyjä molekyylejä. Nämä erot aiheuttavat kilpailun vääristymistä ja mahdollistaisivat sellaisten tuotteiden tuomisen Euroopan unionin alueelle, jotka eivät noudata unionin terveys- ja ympäristövaatimuksia. Merkittävimmät erot koskevat esimerkiksi mahdollisuutta käyttää eräitä tehoaineita rikkakasvien hävittämiseen viljelylohkoilta, kuten atratsiinia (kielletty EU:ssa vuodesta 2003) ja asetoklooria (kielletty EU:ssa vuodesta 2012). Sen lisäksi, että näillä aineilla on terveysvaikutuksia, niiden käyttömahdollisuus antaa ukrainalaisille tuottajille selvän kilpailuedun, sillä aineet ovat laajavaikutteisia, pitkävaikutteisia, teknisesti rikkakasveihin erittäin hyvin tehoavia ja edullisia. Tuholaistorjunnassa ukrainalaiset tuottajat voivat puolestaan edelleen käyttää neonikotinoidien ryhmään kuuluvia tehoaineita, joista osa on kielletty EU:ssa, kuten klotianidiini, tiametoksaami ja hyvin pian tiaklopridi.
Nykyinen maailmanlaajuinen koronaviruskriisi (covid-19-kriisi) tekee jälleen kerran selväksi, kuinka haavoittuvaa elämä on maapallollamme. Vaikka koronaviruskriisi ja siitä johtuvat taloudelliset, sosiaaliset ja ekologiset vaikutukset on torjuttava kokonaan, on myös edelleen keskityttävä ehkäisemään ja tarvittaessa torjumaan muuta elämänlaatua uhkaavaa kehitystä, kuten ilmastonmuutosta ja biologisen monimuotoisuuden vähenemistä ( 1 ) . Toisin sanoen, kuten Yhdistyneiden kansakuntien ilmastonmuutosta koskevan puitesopimuksen (UNFCCC) pääsihteeri Patricia Espinosa totesi ilmoittaessaan Glasgow’ssa marraskuussa 2020 järjestettävän ilmastonmuutoshuippukokouksen (COP26) lykkäämisestä: ”Covid-19 on tällä hetkellä painavin uhka ihmiskunnalle, mutta emme saa unohtaa, että ilmastonmuutos on suurin uhka pitkällä aikavälillä”.
2.4.7

ETSK kehottaa komission puheenjohtajaa antamaan ympäristönsuojelusta vastaavalle komission jäsenelle enemmän toimivaltaa erityisesti ympäristöön ja terveyteen liittyvissä kysymyksissä. Komissaarin olisi myös kiinnitettävä huomiota ja osallistuttava tiiviimmin maaseudun kehityksen koordinointiin, elämänlaadun parantamiseen kaikkialla ja sen varmistamiseen, että kotimaiset yritykset noudattavat EU:ssa sovittuja ympäristövaatimuksia. Kilpailukykyisen talouden on oltava tulevaisuudessa kauneuden taloutta, joka pitää sisällään kaiken sen, mikä on kaunista ja hyvää: kulttuuriin, taiteeseen ja ympäristöön liittyvän paikallistason toiminnan, joka parantaa elämänlaatua. Yhtenä perustavoitteenamme tulee olla kansanonnellisuuden kasvu (Growth of Domestic Happiness, GDH) eli yleisen hyvinvoinnin lisääntyminen, jolla on yhteys terveempään talouteen ja joka synnyttää parempia ja kestävämmällä pohjalla olevia taloudellisia, sosiaalisia ja ympäristöön liittyviä arvoja, jotka voivat tämän jälkeen saada uutta pontta.
2.13.1

Euroopan komissio on kieltänyt Siemensin ehdottaman Alstomin oston. Se on hyväksynyt Bayerin ja Monsanton sulautumisen maatalouselintarvikkeiden alalla mutta asettanut sen ehdoksi tietyistä toiminnoista luopumisen. Teräsmarkkinoilla on hyväksytty Arcelor Mittalin toteuttama Ilvan osto asettamalla sen ehdoksi tietyistä omaisuuseristä luopuminen. Siemensin suunnittelema Alstomin osto estettiin, koska se oli haitallinen kilpailulle.
4.2

Tällainen toimintatapa on tervetullut ja välttämätönkin, kun otetaan huomioon, miten paljon eurooppalaiset yritykset ovat jääneet akkujen kehittämisessä ja valmistuksessa jälkeen. Ohjaavassa teollisuuspolitiikassa on kuitenkin myös se vaara, että valitaan virheellisesti etukäteen tietyt alat, toimijat tai teknologiat, joita tuetaan ( picking winners ). Myönteistä on joka tapauksessa koko teollisen arvoketjun kattava uusi lähestymistapa ( value chain approach ). Arvoketjumetodiikkaan perustuva teollisuuspolitiikka sopii myös paljon paremmin yhteen kiertotalousajattelun kanssa kuin aiempi alakohtainen lähestymistapa. Arvoketjupohjainen lähestymistapa edellyttää lisäksi kuitenkin toisenlaista, tarkoituksenmukaisempaa toimintapolitiikkaa, joka on sovitettu yhteen esimerkiksi valtiontukipolitiikan kanssa. Koska akkuteollisuus on nyt otettu EU:n teollisuuspolitiikan painopisteeksi, komission on suhtauduttava joustavasti ja suopeasti investointitukiin, joita jäsenvaltiot myöntävät tähän arvoketjuun kuuluville yrityksille. Jos kriteereitä, joiden perusteella hanke voidaan luokitella Euroopan yhteistä etua koskevaksi tärkeäksi hankkeeksi (IPCEI), sovelletaan joustavasti, Euroopan teollisuutta voidaan tukea tuntuvasti julkisin varoin, niin että päästään edes jossain määrin lähemmäksi aasialaisten yritysten saamien valtiontukien tasoa. ETSK suhtautuu myönteisesti tällaiseen IPCEI-välineen uudenlaiseen soveltamiseen.
3.3.3

On kuitenkin todettava, että innovaatioperiaatteen käsite on erityisen tulkinnanvarainen: — Sillä ei ole oikeusperustaa toisin kuin ennalta varautumisen periaatteella (SEUT-sopimuksen 191 artikla), jonka vastaparina se toisinaan esitetään. — Se on erityisen epämääräinen: minkä alan innovoinnista on kyse – tieteellisestä, teknisestä, organisatorisesta vai sosiaalisesta? Empiiriseltä kannalta akateeminen tutkimus osoittaa, että lainsäädäntö ei vaikuta haitallisesti innovointiin. On päinvastoin ilmennyt, että lainsäädäntö hyödyttää innovointia ja että vaikutus on sitä voimakkaampi, mitä lähempänä ala on teknologista eturintamaa (11). Unionin tuomioistuin vahvisti asiassa T-521/14 (Ruotsi v. komissio) antamassaan päätöksessä tieteellisten kriteerien ensisijaisuuden suhteessa kaikkiin sellaisiin subjektiivisiin arviointeihin, jotka koskevat unionin lainsäätäjälle innovoinnin tai muiden pakottavien vaatimusten nimissä asetettuja velvoitteita.
2.1

Kyberturvallisuus on yksi keskisimmistä kysymyksistä EU:n asialistalla, sillä kyseessä on olennainen tekijä instituutioiden, yritysten ja kansalaisten suojelun kannalta sekä välttämätön väline demokratian säilyttämisen kannalta. Yksi huolestuttavimmista ilmiöistä on verkossa automatisoitujen järjestelmien kautta levitettävien haittaohjelmien eksponentiaalinen lisääntyminen niin, että niiden lukumäärä on noussut 130 000:sta vuonna 2007 kahdeksaan miljoonaan vuonna 2017. Lisäksi EU on kyberturvallisuustuotteiden ja -ratkaisujen nettotuoja, mikä on ongelmallista taloudellisen kilpailukyvyn sekä siviili- ja sotilaallisen turvallisuuden kannalta.
3.4

Tätä taustaa vasten suotuisien markkinaolosuhteiden luominen on ratkaisevan tärkeää, samoin kuin kuluttajien luottamus heille tarjottuun tuotetietoon, kun he harkitsevat asianomaisten hankintojen tekemistä. On aiheellista harkita tiedon antamista koskevia standardeja, ja tärkeänä ensiaskeleena on laadittu selkeät EU:n laajuiset standardit biopohjaisille tuotteille, jotta voidaan paremmin suojata teollisuuden hyväksymien standardien uskottavuutta ja samalla välttää kuluttajien hämmennystä ja lisätä teollisuusasiakkaiden ja julkisia hankintoja tekevien luottamusta. On vielä paljon tehtävää, jotta kuluttajat voisivat tehdä tietoon perustuvia valintoja älykkäiden viestintästrategioiden avulla.
1.15

ETSK katsoo, että IPA III -välineen toteutusta on nopeutettava erityisesti ensimmäisinä vuosina, jotta sopimusten tekoon ja toteutukseen ei synny rakenteellisia pullonkauloja ja jotta voidaan vähitellen kuroa umpeen nykyiset viipeet. Komission olisi kiinnitettävä erityistä huomiota tuensaajien kanssa toteutettavaan välilliseen hallinnointiin. Väliarviointi osoitti, että vaikka omistajuutta lisäävää vaikutusta pidetään myönteisenä, sopimustenteko on ollut heikkoa ja täytäntöönpanossa on ollut pitkiä viipeitä, varsinkin Turkissa.
3.9

ETSK katsookin, että ehdotusta hyväksyttyjen merkintöjen luettelon laatimisesta EU:n tasolla on harkittava uudelleen, sillä se ei ole yhdenmukainen maantieteellisten merkintöjen yleistä suojelua koskevan vaatimuksen kanssa. On ehdotettava järjestelmää, joka takaa yhdenvertaisen kohtelun kaikille eurooppalaisille tuottajille, jotka haluavat maantieteelliselle merkinnälleen myös kansainvälisen tunnustuksen. Harkinta on tarpeen myös siksi, että valituissa perusteissa ei oteta huomioon muita sosioekonomisia perusteita, jotka ovat olennaisia tiettyjen Euroopan unionin alueiden talouden kehityksen kannalta. Maantieteellisten merkintöjen ympärille kehittyy usein työpaikkoja luova lähitalous, jolla on hyvin merkittäviä oheisvaikutuksia muihin talouden aloihin, kuten matkailuun, ja josta on hyötyä aluesuunnittelun ja maankäytön kannalta.
4.5

Muovijätteen kertymisongelman ratkaisemisessa on pantava jätehuollon ohella painoa sekä kuluttajien tottumuksille että tuotantomallille. Siksi on keskeisen tärkeää, että jäsenvaltioiden hallitukset ottavat käyttöön kaikki tarvittavat välineet kannustaakseen kestävien muovituotteiden käyttöön ja edistävät ja tukevat nykyistä järkevämpiä tuotanto- ja kulutusprosesseja. Samanaikaisesti on tärkeää valistaa kansalaisia kouluiästä alkaen, jotta he toimisivat vastuullisesti ja osallistuisivat jätteiden erilliskeräykseen.
3.6.6

Lisäksi on selvennettävä ”keinotekoisten järjestelyjen” käsitettä – tällaisilla järjestelyillä yhtiöt voivat pyrkiä saamaan perusteettomia veroetuja jossakin jäsenvaltiossa. Tämä on lähinnä EU:n tuomioistuimen kehittelemä käsite, joka sisältyy ehdotuksen johdanto-osaan ja 86 c artiklan 3 kohtaan. Kyseessä on keskeinen käsite, johon liittyen yhtiön vapaa sijoittautuminen toiseen jäsenvaltioon joko sallitaan tai kielletään. On luotava selkeät kriteerit tai indikaattorit, jotta perusteltuihin taloudellisiin päätöksiin pohjautuvaa todellista taloudellista toimintaa ei vaikeuteta Euroopan unionin tuomioistuimen Polbud-asiassa antaman päätöksen perusteella.
7.10

ETSK on sitä mieltä, että koheesiopolitiikkaan kuuluva rahoitustuki on kansalaisten sekä talouden ja yhteiskunnan toimijoiden näkökulmasta katsottuna kaikkein näkyvin seikka. Tukitoimet ovat eräs parhaista tavoista ehkäistä euroskeptisyyttä ja liikehdintää EU:ta vastaan. Siksi on olennaisen tärkeää, että tiedonsaanti on suoraa ja helppoa ja että tiedot on kohdennettu niitä tarvitsevien ihmisten ammatillinen toiminta huomioiden soveltamalla esimerkiksi hyvien toimintatapojen ohjeistoja. ETSK pyytää komissiota kehittämään strategisen viestintäsuunnitelman yhteistyössä kaikkien asiaankuuluvien kumppanitahojen kanssa.
1.2

ETSK on tietoinen vaihtelevasta merkityksestä, joka valmisteverotuloilla on eri jäsenvaltioissa. Tämä koskee erityisesti alkoholituotteiden valmisteveroa. Lisäksi kulttuurinen suhtautuminen tiettyihin tuotteisiin, sosiaalipoliittisiin tavoitteisiin (esimerkiksi terveys) ja yrityspoliittisiin tavoitteisiin (pk-yritysten edistäminen, innovointi) vaihtelee. Näin ollen johtavana periaatteena on tarjota laajin mahdollinen valinnanvara, joka antaa jäsenvaltioille mahdollisuuden mukauttaa alkoholituotteiden verotusta kansallisiin tarpeisiin ja tavoitteisiin verotusrakenteen sekä kulttuurisen ja sosiaalisen kontekstin suhteen. ETSK on vakuuttunut siitä, että kyseistä periaatetta on noudatettu ehdotetuissa muutoksissa.
1.6

ETSK katsoo, että rakenneuudistuksille on tarvetta jokaisessa jäsenvaltiossa mutta myös koko EU:ssa, koska uudistuksilla on rajatylittävä ja usein jopa yleiseurooppalainen vaikutus. Koska ohjelma on suunniteltu hallinnoitavaksi keskitetysti, komitea pitää valitettavana, että sen välityksellä ei ole mahdollista hallinnoida erityisesti koko EU:n kannalta merkityksellisiä rakenteellisia hankkeita, ja suosittaa ohjelman tarjoamien mahdollisuuksien laajentamista siten, että ne kattavat myös tämäntyyppiset uudistukset.
5.8

Samalla ihmisille on annettava laajalti tietoa biotaloudesta ja heitä on valveutettava entistä enemmän velvollisuuksistaan, jotta he voivat olla aktiivisia kuluttajia ja tehdä kestäväpohjaisia kulutuspäätöksiä. Tässä yhteydessä on otettava huomioon eri-ikäisten ihmisten erilainen halukkuus mukautua ja muuttua. Tätä varten olisi järjestettävä tiedotuskampanjoita, joiden avulla vahvistetaan kuluttajien luottamusta biotalouteen ja biopohjaisiin tuotteisiin.
2.13

Euroopan komissio hyväksyi 13. helmikuuta 2018 välineen jälkiarviointien tulokset ( 2 ) . Arvioinnit tehtiin seuraavien viiden kriteerin perusteella: tuloksellisuus, tehokkuus, merkityksellisyys, johdonmukaisuus ja EU:n tasolla saatava lisäarvo. Seuraavassa muutamia otteita arvioista: — Verkkojen Eurooppa -väline on tehokas ja kohdennettu väline TEN-verkkoihin ja liikenne-, energia- ja digitaalialoihin tehtäviä investointeja varten. Välineestä on vuodesta 2014 lähtien investoitu 25 miljardia euroa, mikä on johtanut noin 50 miljardin euron infrastruktuuri-investointeihin EU:ssa. — Verkkojen Eurooppa -väline tuo merkittävää EU:n tason lisäarvoa kaikille jäsenvaltioille, sillä sen avulla tuetaan yhteyksiä lisääviä hankkeita, joilla on rajatylittävä ulottuvuus. — Koheesiomäärärahoista käytettiin ensimmäisen kerran tietty osuus (11,3 miljardia euroa – liikenne) Verkkojen Eurooppa -välineen suoran hallinnoinnin puitteissa. — Verkkojen Eurooppa -välineen yhteydessä on jatkettu innovatiivisten rahoitusvälineiden käyttöä ja kehittämistä. Niiden käyttöönotto on kuitenkin ollut vähäistä ESIR-rahaston (Euroopan strategisten investointien rahasto) tarjoamien uusien mahdollisuuksien vuoksi. — Verkkojen Eurooppa -välineen yhteydessä on myös testattu monialaisia synergioita, mutta ne ovat jääneet vähäisiksi nykyisen lainsäädäntö- tai talousarviokehyksen rajoitusten vuoksi. Alakohtaisia poliittisia suuntaviivoja ja Verkkojen Eurooppa -välinettä olisi joustavoitettava, jotta voidaan edistää synergiavaikutuksia ja reagoida nopeammin uuden teknologian kehitykseen ja uusiin painopisteisiin, kuten digitalisaatioon, samalla kun vauhditetaan hiilestä irtautumista ja ratkaistaan kyberturvallisuuden kaltaisia yhteisiä yhteiskunnallisia haasteita.
3.5

Toisaalta ETSK katsoo, että on tunnustettava merkitys, joka troolauksella on sosioekonomisesta näkökulmasta Välimeren alueella. Noin 75 prosenttia pohjakalalajien saaliista saadaan trooleilla. Sen vuoksi on panostettava troolauksen asianmukaiseen sääntelyyn (alueellisesti ja ajallisesti rajatut toimenpiteet) sekä sen valikoivuuden parantamiseen. Troolaus on ainoa kalastusmenetelmä, joka mahdollistaa Välimerellä sellaisten lajien pyydystämisen suurissa määrissä kuin syvänmerenkatkarapu, katkarapu ( Aristeus antennatus ), keisarihummeri, sirkkaäyriäinen, mustakitaturska, punaturska, pistepunahai, pohjankalmari, seepia ja pikkukalmari. Tiettyjen lajien pyydystämiseksi on kuitenkin olemassa valikoivampia ja vaikutukseltaan vähäisempiä menetelmiä, joissa käytetään esimerkiksi mertoja, pohjaverkkoja tai riimuverkkoja.
3.8

Lisäksi henkilöautoihin ja kevyisiin hyötyajoneuvoihin on asennettava — onnettomuustietotallennin — kaistavahtijärjestelmä — etusuojajärjestelmä, joka on suunniteltu ja rakennettu siten, että suojellaan loukkaantumiselle alttiita tienkäyttäjiä päähän kohdistuvilta iskuilta. Kuorma-autoissa (luokat N2 ja N3) sekä linja-autoissa (luokat M2 ja M3) on oltava — järjestelmä, joka havaitsee lähellä ajoneuvon etuosaa tai ajoneuvon tienreunaista sivua olevat loukkaantumiselle alttiit tienkäyttäjät ja varoittaa heistä ja joka on suunniteltu ja rakennettu siten, että loukkaantumiselle alttiit tienkäyttäjät näkyvät paremmin kuljettajan istuimelta — kaistavahtijärjestelmä. Lisäksi linja-autot on suunniteltava ja rakennettava siten, että liikuntarajoitteisilla henkilöillä ja pyörätuolin käyttäjillä on niihin esteetön pääsy. Vetykäyttöisten ajoneuvojen on täytettävä asetusehdotuksen liitteeseen V sisältyvät vaatimukset. Automatisoituja ajoneuvoja koskevia sääntöjä ja yksityiskohtaisia teknisiä turvallisuusvaatimuksia on kehitettävä edelleen, jotta voidaan tukea automatisoitujen ajoneuvojen käyttöönottoa.
3.8

ETSK toteaa, että vastaukset kysymyksiin, millaisin edellytyksin tietoja saadaan rikosoikeudellisessa menettelyssä käyttöön ja kenen päätettävissä asia on, eroavat jäsenvaltioiden tasolla usein toisistaan. Tietoihin pääsystä voi vastata poliisi, syyttäjä tai tuomioistuin. Eroja on myös siinä, missä vaiheessa tutkintaa ja minkäasteisen epäilyn yhteydessä tiedonsaanti on oikeudellisesti sallittua. Komitea katsookin, että on kehitettävä EU:n laajuisesti yhtenäiset normit, joilla säännellään sitä, milloin tietoja voi saada käyttöön.
2.3

Komitea suhtautuu kuitenkin varauksella ehdotukseen tunnustaa Moldovassa tuotettujen vihannesten siementen vastaavuus. Näitä siemeniä, joista säädetään direktiivissä 2002/55/EY, pidetään kaupan ainoastaan ”vakiosiementen” luokassa, joten myynti ei edellytä virallista varmentamista vaan vain tuottajan omaehtoista varmentamista, ja tuotteen ominaisuuksien ja laadun mahdollinen jälkitarkastus suoritetaan vasta markkinointivaiheen jälkeen. Tällainen järjestelmä perustuu tuottajan vastuuvelvollisuuteen, sillä kun tuottaja on sijoittautunut EU:n alueelle, tämä on helposti tunnistettavissa ja jäljitettävissä. Jäljitettävyys ja valvonta ei varmastikaan ole helppoa silloin, kun tuotteet ovat peräisin EU:n ulkopuolelta. Tällaisten objektiivisten ongelmien vuoksi EU on tähän mennessä päättänyt olla tunnustamatta vihannesten siementen vastaavuutta kolmansille maille. Komitea tuokin tässä yhteydessä esiin nämä ongelmat ja toivoo, että komissio tutkii asiaa vielä tarkemmin.
5.3

Kaikilla keskeisillä sidosryhmillä poliittisista päättäjistä työmarkkinaosapuoliin, kansalaisyhteiskunnan organisaatioihin ja oppilaitoksiin on ratkaiseva rooli oppisopimuskoulutuksen houkuttelevuuden edistämisessä, ja on tärkeää, että ne tekevät keskenään yhteistyötä. Oppisopimuskoulutuksesta vallitsevan nykyistä paremman käsityksen edistämisen on kuljettava käsi kädessä järjestelmien laadun ja tehokkuuden parantamisen kanssa ja oltava siitä riippuvainen.
3.11

Vaikka toimien kohteena olevana sääntelyalana on tietokonepetosten tapauksessa tehtävä tutkintayhteistyö ja oikeudellinen yhteistyö, on tärkeää luoda pelotemekanismeja sekä järjestelyjä, joiden avulla suurelle yleisölle jaetaan tietoa rikollisten toimintatavoista toteuttamalla jäsenvaltioiden lainvalvontaviranomaisten järjestämiä valveutuskampanjoita. Ehdotetun säädöksen loppusäännöksissä tuleekin viitata kansainvälisen rikosoikeudellisen yhteistyön välineisiin, joihin tukeudutaan ekstraterritoriaalisissa tilanteissa, sekä siihen, miten tällaisia välineitä on tarkoitus käyttää tutkinnan yhteydessä. Kyse on menettelyllisesti hyödyllisestä ja selventävästä sääntelyvälineestä.